da da da da da da nb da da da da da da en en
Svanholm ude af DM - Vores kasteangreb totalt tandløst - Svanholm Cricketklub
Søndag d. 23. august 2009 kl. 22:19 af Henrik Pfaff
Det er mange år siden, at Svanholm Cricketklub er vendt tilbage efter to nederlag på en dobbelttur.
Men det skete i weekenden. At kampen søndag mod førerholdet Herning ville blive svær, var på forhånd oplagt. Men at Svanholm skulle tabe lørdagskampen til det absolutte bundhold Skanderborg og dermed i realiteten allerede på det tidspunkt ryge af ”racet” – ja det var uventet.
Vi løb ind i et selvforskyldt uvejr i Skanderborg, hvor Rizwan Mahmood lavede century, efter at vi havde tabt en gribechance på ham, da han ikke havde scoret. Den arme spiller, der spildte den chance, må have haft onde drømme. Skanderborg lavede 265 point for 6 gærder. Svanholm 225 (Max Overgård 71, Taha Ahmed 41 hævede som ottende gærde fra 125, men skiltes ved 176).
I Herning afsløredes det, at det ikke var tilfældigt, at Skanderborg dagen forinden lavede mange point. Vi har ganske simpelt et enormt kasterproblem. Det hurtigere artelleri kan stort set ikke bryde igennem. Vi måtte se Herning score hele 285 point for 6 gærder. Vi kunne kun svare med 165 (Søren Vestergård 45).
Dermed er vi formentlig endt på en bronceplads, mens Glostrup endnu kun kan opnå en omkamp mod Herning med sejre i sine sidste to kampe, heraf den sidste mod os.
Weekenden bød på en enkelt glædelig begivenhed. 2. Holdet fik omsider en sejr. Det skyldtes Shafqat Riaz chancefrie 90 not out mod Ålborg. Sammen med Allan Maigård (47x) hævede han fra 74 til 167 og sluttede af sammen med Jacob Iqbal, så vi vandt med 6 stående gærder, da vi nåede 215. En dejlig opmuntring for 2. Holds anføreren, der mildt sagt ikke har haft mange glæder i denne sæson